CELEX: 52014PC0447
Language: mt
Date: 2014-07-01
Title: Proposta għal REGOLAMENT TAL-KUNSILL li jemenda r-Regolament (KE) Nru 2866/98 dwar ir-rata tal-kambju tal-euro għal-Litwanja

|
			
		
		
		52014PC0447
		
			Proposta għal REGOLAMENT TAL-KUNSILL li jemenda r-Regolament (KE) Nru 2866/98 dwar ir-rata tal-kambju tal-euro għal-Litwanja /* COM/2014/0447 final - 2014/0208 (NLE) */
			
				
		
		
			
			   	MEMORANDUM TA’ SPJEGAZZJONI
1.           Il-kuntest tal-proposta
Fl-4 ta’ Ġunju 2014,
il-Kummissjoni adottat proposta għal Deċiżjoni tal-Kunsill
b'konformità mal-Artikolu 140(2) tat-Trattat dwar il-Funzjonament
tal-Unjoni Ewropea (minn hawn 'il quddiem it-Trattat), li tipproponi li
l-Litwanja tissodisfa l-kundizzjonijiet meħtieġa għall-adozzjoni
tal-euro u li d-deroga tal-Litwanja titħassar b'effett
mill-1 ta' Jannar 2015.
Jekk ikun hemm deċiżjoni pożittiva,
il-Kunsill sussegwentement ikollu jadotta r-rata tal-kambju bejn l-euro u
l-litas Litwan li se tidħol fis-seħħ b'effett
mill-1 ta' Jannar 2015.
Ir-Regolament
tal-Kunsill (KE) Nru 2866/98 dwar ir-rati tal-kambju bejn l-euro u
l-muniti tal-Istati Membri li jadottaw l-euro[1]
jistabbilixxi r-rati tal-kambju rrevokabbli għat-18-il Stat Membru li
bħalissa qegħdin jipparteċipaw fl-euro (il-Belġju,
il-Ġermanja, l-Estonja, il-Greċja, Spanja, Franza, l-Irlanda,
l-Italja, Ċipru, il-Latvja, il-Lussemburgu, Malta, il-Pajjiżi l-Baxxi,
l-Awstrija, il-Portugall, is-Slovenja, is-Slovakkja u l-Finlandja). Biex
jiġi estiż il-kamp ta' applikazzjoni ta' dan ir-Regolament
għal-litas Litwan, jeħtieġ li tiżdied referenza għal
din il-munita f'dan ir-Regolament. Dan huwa l-għan ta’ din il-proposta.
2.           Ir-riżultati
tal-Konsultazzonijiet mal-partijiet interessati u l-istima tal-impatt
Il-proċedura formali b’segwitu
għall-proposta tal-Kummissjoni għal Regolament tal-Kunsill tinvolvi
konsultazzjoni mal-BĊE. Qed isiru diskussjonijiet mal-Istati Membri dwar
l-isfidi ta' politika ekonomika fl-Istati Membri taħt temi differenti fuq
bażi regolari fil-Kumitat Ekonomiku u Finanzjarju, l-ECOFIN u l-Grupp
tal-euro. Dawn jinkludu diskussjonijiet informali dwar kwistjonijiet rilevanti
b'mod speċifiku għat-tħejjija tad-dħul eventwali
fiż-żona tal-euro (inklużi l-politiki tar-rata ta' kambju). Isir
djalogu mal-akkademiċi u ma' gruppi oħra interessati fil-kuntest ta'
konferenzi/seminars u fuq bażi ad hoc.
L-iżviluppi ekonomiċi fiż-żona
tal-euro u l-Istati Membri qed jiġu evalwati fil-qafas tal-ħafna
proċeduri ta' koordinazzjoni u sorveljanza tal-politika ekonomika
(notevolment skont l-Artikolu 121 tat-Trattat), kif ukoll fil-kuntest
tal-monitoraġġ u l-analiżi regolari tal-Kummissjoni ta'
żviluppi speċifiċi għall-pajjiż u maż-żona
tal-euro kollha (inklużi tbassir, sensiela ta' pubblikazzjonijiet
regolari, kontribut fil-Kumitat Ekonomiku u Finanzjarju, l-ECOFIN u l-Grupp
tal-euro). Skont il-prinċipju ta’ proporzjonalità u f’konformità
mal-prassi tal-passat, l-ebda valutazzjoni tal-impatt formali ma tkun meqjusa
neċessarja.
3.           Elementi ġuridiċi
tal-proposta
3.1.        Bażi ġuridika
Il-bażi ġuridika għal din
il-proposta hija l-Artikolu 140(3) tat-Trattat, li skontu l-Kunsill
jadotta r-rata tal-kambju li fiha l-euro se tieħu post il-munita tal-Istat
Membru li d-deroga tiegħu ġiet irrevokata skont
l-Artikolu 140(2) tat-Trattat.
Il-Kunsill jaġixxi bl-unanimità tal-Istati
Membri li l-munita tagħhom hija l-euro u tal-Istat Membru kkonċernat
dwar proposta mill-Kummissjoni u wara li jikkonsulta l-BĊE.
3.2.        Sussidjarjetà u proporzjonalità
Il-proposta taqa' taħt il-kompetenza
esklużiva tal-Unjoni. Għalhekk, il-prinċipju tas-sussidjarjetà
ma japplikax.
Din l-inizjattiva ma tmurx lil hinn minn dak li
huwa meħtieġ biex tikseb l-għan tagħha, u għalhekk,
hija konformi mal-prinċipju ta' proporzjonalità.
3.3.        Għażla
tal-istrument ġuridiku
L-istrument tar-Regolament huwa l-uniku strument
ġuridiku xieraq biex jemenda r-Regolament tal-Kunsill
(KE) Nru 2866/98 dwar ir-rati tal-kambju bejn l-euro u l-muniti
tal-Istati Membri li jadottaw l-euro.
4.           Implikazzjonijiet
baġitarji
Il-proposta ma għandha l-ebda implikazzjoni
għall-baġit tal-Unjoni.
5.           Kummentarju dwar artikoli
individwali
5.1.        Artikolu 1
Ir-rata preżenti hija r-rata ċentrali
preżenti tal-litas Litwan fil-mekkaniżmu
tar-rati tal-kambju (ERM II). 
Rigward il-muniti l-oħra u f'konformità
mar-Regolament tal-Kunsill (KE) Nru 1103/97[2]
dwar ċerti dispożizzjonijiet li jirrigwardaw l-introduzzjoni
tal-euro, ir-rata hija determinata b'sitt ċifri sinifikanti.
5.2.        Artikolu 2
Dan l-Artikolu jistipula d-data tad-dħul
fis-seħħ tar-Regolament għall-1 ta' Jannar 2015,
waqt li jiżgura li jkun applikabbli f'konformità mal-iskeda
taż-żmien tal-atti l-oħra tal-Kunsill li jirrelataw
mal-adozzjoni tal-euro mil-Litwanja, jiġifieri d-data tat-tħassir
tad-deroga u d-data tad-dħul fis-seħħ tal-miżuri
l-oħra meħtieġa għall-introduzzjoni tal-euro fil-Litwanja.
2014/0208 (NLE)
Proposta għal
REGOLAMENT TAL-KUNSILL
li jemenda r-Regolament (KE) Nru 2866/98
dwar ir-rata tal-kambju tal-euro għal-Litwanja
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikolu 140(3)
tiegħu,
Wara li kkunsidra l-proposta mill-Kummissjoni
Ewropea[3],
Wara li kkunsidra l-opinjoni tal-Bank
Ċentrali Ewropew[4],
Billi:
(1)       Ir-Regolament tal-Kunsill
(KE) Nru 2866/98[5]
jiddetermina r-rati tal-kambju tal-euro mill-1 ta' Jannar 1999.
(2)       Skont l-Artikolu 4
tal-Att ta’ Adeżjoni tal-2003, il-Litwanja hija Stat Membru b’deroga kif
definit fl-Artikolu 139(1) tat-Trattat. 
(3)       Skont id-Deċiżjoni
tal-Kunsill 2014/.../UE ta' …[6],
il-Litwanja tissodisfa l-kundizzjonijiet meħtieġa
għall-adozzjoni tal-euro u d-deroga tal-Litwanja titħassar b'effett
mill-1 ta' Jannar 2015.
(4)       L-introduzzjoni tal-euro
fil-Litwanja teħtieġ l-adozzjoni tar-rata tal-kambju bejn l-euro u l-litas
Litwan. Din ir-rata tal-kambju għandha tiġi stipulata għal 3,45280
litas għal kull euro, li tikkorrispondi għar-rata ċentrali attwali
tal-litas fil-mekkaniżmu tar-rata tal-kambju (ERM II). 
(5)       Ir-Regolament (KE) Nru
2866/98 għandu għalhekk jiġi emendat skont dan,
ADOTTA DAN IR-REGOLAMENT:
Artikolu 1
Fl-Artikolu 1 tar-Regolament (KE)
Nru 2866/98, tiddaħħal il-linja li ġejja bejn ir-rati
tal-kambju applikabbli għal-lats Latvjan u l-franki Lussemburgiżi:
“= 3,45280 litas Litwan”.
Artikolu 2
Dan ir-Regolament jidħol
fis-seħħ fl-1 ta' Jannar 2015.
Dan ir-Regolament jorbot fl-intier
tiegħu u japplika direttament fl-Istati Membri kollha.
Magħmul fi Strasburgu,
                                                                       Għall-Kunsill
                                                                       Il-President
[1]               ĠU L 359, 31.12.1998, p. 1. 
[2]               ĠU L 162, 19.6.1997, p. 1.
[3]               ĠU C ,…, p.
[4]               ĠU C ,…, p.
[5]               Ir-Regolament tal-Kunsill (KE) Nru 2866/98
tal-31 ta' Diċembru 1998 dwar ir-rati tal-kambju bejn
l-euro u l-muniti tal-Istati Membri li jadottaw l-euro (ĠU L 359,
31.12.1998, p. 1).
[6]               Id-Deċiżjoni tal-Kunsill 2014/.../UE ta’...
dwar l-adozzjoni mil-Litwanja tal-euro fl-1 ta’ Jannar 2015 [...]